CELEX: E2017J0004
Language: el
Date: 2018-03-21 00:00:00
Title: Απόφαση του Δικαστηρίου, της 21ης Μαρτίου 2018, στην υπόθεση E-4/17 — Εποπτεύουσα Αρχή της ΕΖΕΣ κατά του Βασιλείου της Νορβηγίας (Παράλειψη κράτους της ΕΖΕΣ να εκπληρώσει τις υποχρεώσεις του — Οδηγία 2004/18/ΕΚ — Δημόσιες προμήθειες — Δημόσιες συμβάσεις — Παραχώρηση δημόσιων έργων)

26.7.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 264/16
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
      της 21ης Μαρτίου 2018
      στην υπόθεση E-4/17
      Εποπτεύουσα Αρχή της ΕΖΕΣ κατά του Βασιλείου της Νορβηγίας
      
         (Παράλειψη κράτους της ΕΖΕΣ να εκπληρώσει τις υποχρεώσεις του — Οδηγία 2004/18/ΕΚ — Δημόσιες προμήθειες — Δημόσιες συμβάσεις — Παραχώρηση δημόσιων έργων)
      
      (2018/C 264/10)
      Στην υπόθεση E-4/17, Εποπτεύουσα Αρχή της ΕΖΕΣ κατά του Βασιλείου της Νορβηγίας — ΠΡΟΣΦΥΓΗ με αίτημα να αναγνωριστεί ότι το Βασίλειο της Νορβηγίας, ταξινομώντας εσφαλμένα τη δημόσια σύμβαση με αντικείμενο την κατασκευή και λειτουργία υπόγειου χώρου στάθμευσης αυτοκινήτων κάτω από την πλατεία Torvet στο Kristiansand, ως «σύμβαση παραχώρησης υπηρεσιών» και όχι ως «σύμβαση παραχώρησης έργων», και διεξάγοντας διαγωνιστική διαδικασία που δεν είναι σύμφωνη με τις απαιτήσεις βάσει των κανόνων του ΕΟΧ για τις δημόσιες συμβάσεις, παρέβη τις διατάξεις της πράξης που αναφέρεται στο σημείο 2 του παραρτήματος XVI της συμφωνίας για τον Ευρωπαϊκό Οικονομικό Χώρο (οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών) σε συνδυασμό με την πράξη που αναφέρεται στο σημείο 6α του παραρτήματος XVI της συμφωνίας [κανονισμός (ΕΚ) αριθ. 2195/2002 του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, περί του κοινού λεξιλογίου για τις δημόσιες συμβάσεις (CPV)], το Δικαστήριο, αποτελούμενο από τους Páll Hreinsson, πρόεδρο και εισηγητή δικαστή, Per Christiansen και Nicole Kaiser (ad hoc), δικαστές, εξέδωσε απόφαση στις 21 Μαρτίου 2018, το διατακτικό της οποίας έχει ως εξής:
      Το Δικαστήριο:
      
                  1.
               
               
                  αναγνωρίζει ότι το Βασίλειο της Νορβηγίας, όσον αφορά τη διαγωνιστική διαδικασία που διεξήγαγε ο δήμος του Kristiansand το 2015 για την κατασκευή και λειτουργία υπόγειου χώρου στάθμευσης αυτοκινήτων κάτω από την πλατεία Torvet στο Kristiansand, παρέβη τις υποχρεώσεις που υπέχει βάσει της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών, που αναφέρεται στο σημείο 2 του παραρτήματος XVI της συμφωνίας για τον Ευρωπαϊκό Οικονομικό Χώρο, παραλείποντας:
                  
                              (i)
                           
                           
                              να δημοσιεύσει προκήρυξη διαγωνισμού σε ολόκληρο τον ΕΟΧ, σύμφωνα με τις νομικές απαιτήσεις που ορίζονται στο άρθρο 58 παράγραφος 3 της εν λόγω οδηγίας,
                           
                        
                              (ii)
                           
                           
                              να χρησιμοποιήσει πλήρεις και αρκούντως ακριβείς κωδικούς CPV, κατά παράβαση του άρθρου 58 παράγραφος 2 της οδηγίας, σε συνδυασμό με το άρθρο 1 παράγραφος 14 της οδηγίας, και του κανονισμού (ΕΚ) αριθ. 2195/2002 του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, περί του κοινού λεξιλογίου για τις δημόσιες συμβάσεις (CPV), που αναφέρεται στο σημείο 6α του παραρτήματος XVI της συμφωνίας ΕΟΧ και
                           
                        
                              (iii)
                           
                           
                              να τηρήσει την ελάχιστη προθεσμία για την υποβολή υποψηφιοτήτων σε διαδικασία ανάθεσης δημόσιων συμβάσεων, όπως προβλέπεται στο άρθρο 59 της οδηγίας.
                           
                        
            
                  2.
               
               
                  Διατάσσει το Βασίλειο της Νορβηγίας να καταβάλει τα δικαστικά έξοδα.